钦定古今图书集成/明伦汇编/氏族典/第591卷 > 欧阳元
## 钦定古今图书集成/明伦汇编/氏族典/第591卷 > 欧阳元

按《元史欧阳元传》：“元字原功，其先家庐陵，与文忠公
修同所自出。至曾大父新，始迁居浏阳，故元为浏阳
人。幼岐嶷，母李氏亲授《孝经》《论语》、小学诸书，八岁能
成诵。始从乡先生张贯之学，日记数千言，即知属文。
年十四，益从宋故老习为词章，下笔辄成章。弱冠下
帷数年，经史百家靡不研究，伊洛诸儒源委，尤为淹”
贯。延祐元年，赐进士出身，授岳州路平江州同知，调
太平路芜湖县尹。县多疑狱，久不决，元察其情，皆为
平翻。豪右不法，虐其驱奴，元断之从良。贡赋，征发及
时，民乐趋事，教化大行，飞蝗独不入境。改武冈县尹，
召为国子博士，升国子监丞。致和元年，迁翰林待制，
兼国史院编修官。时当兵兴，元领印摄院事，日直内
廷，参决机务。复条时政数十事，实封以闻，多推行之。
明年，初置奎章阁学士院，又置艺文监隶焉，皆选清
望官居之。文宗亲署元为“艺文少监”，奉诏纂修《经世
大典》，升太监。元统元年，改佥太常礼仪院事，拜翰林
直学士，编修《四朝实录》，俄兼国子祭酒，拜翰林学士。
至正改元，更张朝政，事有不便者，集议廷中，元极言
无隐。未几南归，复起为翰林学士，以疾未行。诏修辽、
金、宋三史，召为总裁官。发凡举例，俾论撰者有所据
依，论赞表奏，皆元属笔。五年，拜翰林学士承旨，奉敕
定《国律》。寻乞致仕，陈情恳切，不允，仍前翰林学士承
旨，进阶光禄大夫。十七年十二月戊戌，卒于崇教里
之寓舍，年八十五，追封楚国公，谥曰“文元。”性度雍容，
含弘缜密，处己俭约，为政廉平。修《实录大典》，三史皆
大制作。屡主文衡，两知贡举及读卷官。凡宗庙朝廷
雄文大册，播告万方，制诰多出元手。海内名山大川，
释老之宫，王公贵人墓隧之碑，得元文辞以为荣。文
章道德，卓然名世，羽翼斯文，赞卫治具，与有功焉。元
无子，以从子达老后，复先元卒。有《圭斋文集》若干卷，
传于世。